Otužovanie

**Otužovanie** voči chladu je pravidelný cieľavedomý proces, počas ktorého organizmus vystavujeme kontrolovanému pôsobeniu nízkych teplôt, aby sme zvýšili jeho celkovú odolnosť a schopnosť lepšie zvládať chladné prostredie.

## Charakteristika

Otužovanie sa môže tykať ľudí, rastlín alebo zvierat. Často sa používajú slovné spojenia „otužilé rastliny“ alebo „otužilé zvieratá“. 

Pojem otužovanie síce v našom jazyku najčastejšie spájame s adaptáciou organizmu na chlad, avšak v bojových športoch a bojových umeniach sa tento pojem často požíva na označenie cvičení s cieľom zvýšiť odolnosť úderových plôch tela športovca voči úderom.  

Slovom „otužilec“ v našom jazyku označujeme človeka odolného voči chladu.

## Fyziologické účinky otužovania voči chladu

„Ochladenie telesného povrchu, najmä nôh, nedostatočne otužilého človeka reflektoricky zhoršuje prietok krvi sliznicami horných ciest dýchacích. Tým sa poruší ich bariérová funkcia, baktérie a najmä vírusy preniknú do organizmu, usídlia sa a pomnožia, čo zapríčiní ochorenie. Otužovaním voči chladu sa postupne nepriaznivá cievna reflektorická reakcia oslabí do tej miery, že po určitej dobe vymizne. Otužovanie touto cestou zlepšuje odolnosť organizmu proti mnohým infekčným chorobám. Dôležité je, že otužovanie je činnosť, ktorú treba začať postupne, neustále ju rozvíjať, stupňovať a vytrvalo, sústavne praktikovať po celý život. Má dočasný charakter, ak sa opakovaním neposilňuje, postupne vymizne.“

## Formy otužovania chladom u ľudí

Otužovanie chladom je proces zameraný na zlepšovanie termoregulačných schopností ľudského tela.

Existuje viacero spôsobov a metód otužovania chladom.

* Otužovanie vzduchom
* Otužovanie vodou
* Otužovanie snehom
* Saunovanie
* Otužovanie v kryokomore

### Vek otužilcov
Otužovanie je v vhodné pre ľudí v každom veku. U malých detí sa odporúča postupovať opatrne. 

Najstarším otužilcom v Česku bol Ladislav Nicek, ktorý plával v ľadovej vode až do svojej smrti, naposledy vo veku 97 rokov v roku 2011. Zomrel 12 mája 2011 vo veku 98 rokov.

### Otužovanie detí
Pri otužovaní detí musíme zohľadňovať odlišnosť detského organizmu od organizmu dospelých ľudí. Základom otužovania u detí je dobrovoľnosť, pravidelnosť a postupnosť zvyšovania pôsobenia chladu. Násilné formy otužovania môžu u detí viesť k nenávisti voči otužovaniu, ktorá neraz pretrváva až do dospelosti. Správne prevádzané otužovanie má u detí vyvolávať pocit radosti a nie utrpenie.
 
Za základ pri otužovaní sa pokladá pravidelné každodenné sprchovanie studenou vodou.

Český otužilec, pán Pokorný tvrdil, že otužovanie neprospieva len zdraviu ale, že zlepšuje aj prospech vo škole.

Otužovanie detí školského veku bolo na niektorých základných školách v období socialistického Československa súčasťou vyučovania; na niektorých školách sa otužovanie detí vykonáva aj v súčasnosti.

Ak postupujeme správne, aj u detí sa dá postupne vypestovať vysoký stupeň otužilosti. Existujú deti školského veku, ktoré dokážu plávať 25 metrov v ľadovej vode, niektoré až 50 metrov, alebo dokážu byť až 5 minút ponorené v ľadovej vode s teplotou blízkej k 0°C. 


Súbor:Polar Bear Swim 2014 (11698552464).jpg|Populárna forma otužovania v USA a Kanade nazývaná Polar bear plunge, ktorej sa zúčastňujú aj deti
Súbor:Child sledding head-first on a toboggan.jpg|Chlapec v tričku pri sánkovaní, december 2015, USA
Súbor:Bundesarchiv Bild 102-14116, St. Moritz, Kinder beim Skilauf - Fokus.jpg|Deti sa otužujú počas lyžovania. Alpy, Švajčiarsko, St. Moritz, 1929


### Niektoré formy otužovania vodou

Súbor:Otužování.jpg|Otužovanie v ľadovej vode
Súbor:Vabariigi aastapaev Tartu Anne kanalis 24-02-2013 03.JPG|Plávanie v ľadovej vode
Súbor:Polarbear plunge.jpg|Populárna forma otužovania v USA a Kanade nazývaná Polar bear plunge
Súbor:Plungers take the plunge 2.jpg|Populárna forma otužovania v USA a Kanade nazývaná Polar bear plunge


### Zimné plávanie
Zimné plávanie je najvyššou a najúčinnejšou formou otužovania, konajú sa v ňom pravidelné závody a šampionáty. 
Obzvlášť extrémnou formou zimného plávania je plávanie pod ľadom. 

## Iné druhy otužovania

### Otužovanie úderových plôch

Otužovanie úderových plôch je forma otužovania používaná v bojových športoch a bojových umeniach. Ide o spevňovanie miest, ktorými bojovník útočí alebo na ne dostáva údery. Tieto miesta počas tréningov sú vystavované úderom tak, aby postupne dochádzalo k ich spevňovaniu a to do takej miery, aby pri zásahoch bojovník nepociťoval bolesť. Jedná sa hlavne o kĺby na rukách, holene, stehenné svaly a vnútorné strany stehien, rebrá, brucho a predlaktia.

### Otužovanie rastlín

Otužovaním rastlín rozumieme postupné navykanie rastlín na vonkajšie podmienky. Ide najmä o rastliny, ktoré sú pestované v miestnosti alebo v skleníku a chystáme sa ich presadiť do vonkajšieho prostredia. Dôležité je predovšetkým u mladých alebo novo kúpených rastlín. Privykanie na chladnejšie prostredie vykonávame postupnou úpravou vegetačnej teploty.
 
## Referencie

Kategória:Zdravie